比沙路

哥迪奧·比沙路係秘魯足球員，秘魯足球代表隊嘅成員，效力德國甲組足球聯賽嘅雲達不萊梅。

生平

球會 
比沙路嘅職業生涯喺秘魯北部嘅比斯基洛競技開始，1997年加盟利馬聯。其間佢協助球隊攞到秘魯秋季聯賽冠軍。由於佢喺球隊表現出色，吸引咗一啲歐洲大球會同埋南美著名球隊嘅注意。

1999年，比沙路轉到德國加盟德甲球會雲達不萊梅。佢身體條件好，頭槌技術出色，喺德甲保持著極高嘅入球率。喺2000-01年球季，關於比沙路轉會嘅消息甚囂塵上，牽涉球會包括國內嘅拜仁慕尼黑，以至西班牙兩支超級球會皇家馬德里同埋巴塞隆拿。最後比沙路喺2001年6月7號選擇轉投拜仁慕尼黑。

喺拜仁慕尼黑，比沙路總共出場229次入97球，係典型嘅高效率前鋒。喺期間佢贏過三屆德甲冠軍，成績超越咗喺雲達不萊梅嘅時候。喺2007年5月19號，球會喺2006-07年球季最後一場聯賽，比沙路入咗個人喺德甲嘅第100球。呢場亦係比沙路最後一次為拜仁上陣，因為喺第二日，拜仁宣佈比沙路會離隊。

比沙路喺離開拜仁之後受到多間球會嘅斟介，最後喺2007年6月1號以免費轉會形式，加盟英超嘅新興勢力車路士，簽約四年去到2011年6月。期間佢會獲得500萬美金嘅年薪
。

2008年8月15號，比沙路被外借到雲達不萊梅，為期一年。

2009年8月18號，比沙路以500萬歐元正式加盟雲達不萊梅，簽約三年。

國際賽 
比沙路早喺1999年已經入選秘魯足球代表隊，係秘魯足球代表隊隊長。由於國家隊實力有限，比沙路未出席過任何世界盃嘅賽事，而多喺美洲國家盃上比賽。最近一次隨隊出賽係2007年度嘅美洲盃。比沙路希望代表國家出征2010年FIFA世界盃嘅外圍賽，但同原主教練拿華路不和。佢話佢同國家隊新任教練祖利奧施撒之間唔存在隔閡。

秘魯人
足球員
拜仁慕尼黑球員
車路士球員
科隆球員
雲達不萊梅球員